**אילן פקטור** (נולד ב-29 בינואר 1968) הוא יזם, פעיל חברתי, איש חינוך, מנהל פרויקטים ומפיק אירועים. ממייסדי סצנת הטראנס בישראל, ומפיק מסיבות טבע. כמו כן, במקביל לעיסוקו כמורה בכל רחבי הארץ בשלושת העשורים האחרונים, הוביל וניהל כמה מפסטיבלי המוזיקה החשובים בישראל וטקסים ציבוריים משמעותיים בחברה הישראלית במשך שנים רבות וביניהם פסטיבל האופרה במצדה, פסטיבל התמר במצדה, פסטיבל הג'אז באילת, ההילולה בהר מירון (2023), ביקוריהם הרשמיים של ולדימיר פוטין והאפיפיור, טקסי הפתיחה והנעילה של המכביה ואת מיצג ההנצחה לקורבנות הנובה ב-7 באוקטובר.

ביוגרפיה
--------

פקטור נולד בלונדון לברברה ויוסף פקטור. אביו שירת כקצין הרפואה הראשי של חיל האוויר, השתתף במבצע אנטבה כרופא מוטס והוביל שינויי מדיניות רבים באסטרטגיית הרפואה של צה"ל. פקטור הוא אחד מ-4 ונולד במהלך התמחותו של אביו בבית חולים בלונדון. אחיו נולדו בישראל.

את שנות ילדותו והתבגרותו העביר פקטור בפרטוריה, דרום אפריקה. הוריו יצאו לשליחות במדינה מטעם ההסתדרות הציונית. במהלך שנים אלו התחנך פקטור על ברכי המסורת של יהדות דרום אפריקה ואף שימש כנער מקהלה בבית הכנסת. עם חזרת המשפחה ארצה, התגוררו מספר שנים בחיפה ולבסוף השתקעו בהרצליה, שם סיים פקטור את לימדי התיכון שלו.

בשנת 1985, התגייס פקטור לצה"ל ושירת בגרעין נח"ל צובה. הוא יועד לקורס מ"כים ובהמשך גם שימש כמדריך בקורס ואף המשיך לקורס קצינים בבה"ד 1 וקורס מ"פ. בבה"ד 1 במהלך הקורס, הכיר פקטור את דניאל לב לה בסופו של דבר נישא. פקטור השתחרר בדרגת רס"ן לאחר 5 שנות קבע.

לאחר שחרורו מצה"ל בדרגת רס"ן, החל לימודי תואר ראשון ביחסים בינלאומיים באוניברסיטה העברית בירושלים. לאחר מכן השלים תואר שני במנהל חינוך באוניברסיטת דרבי, אנגליה.

בשנת 1996, הקים פקטור, יחד עם אשתו דניאל, את חברת "קשר פקטור" העוסקת ביזמות ובהפקת אירועים. במסגרת פעילות החברה, הופקו אירועים ציבוריים וממשלתיים רבים וביניהם טקס הפתיחה של המכבייה ה-20 בשנת 2017, טקס הנעילה של המכביה 2013, מיס יוניברס 2021, ההילולה במירון 2023 וההילולה של הבאבא סאלי ב-2024. כמו כן, הפיקה החברה את אירועי שנת ה–75 וה-80 לחברת מקורות, פסטיבל עכו, פסטיבל אישה בתיאטרון חולון, מרוץ עין גדי, שוק הפרחים של תל אביב ופסטיבל העגבנייה. כמו כן, במשך מעל כעשור הפיק פקטור את "פסטיבל התמר" למרגלות מצדה ואת "פסטיבל הג'אז באילת".

פקטור הפיק את חגיגות 60 שנה למדינה עבור משרד ראש הממשלה כמו גם את חגיגות שנת ה-70 במסגרת פרויקט "הפסקול של המדינה" אשר נערך באמפי פארק נחל באר שבע בפני כ־15,000 איש.

במשך שנים הפיקה החברה גם את ימי הסטודנט של אוניברסיטת בן-גוריון, מכללת עמק יזרעאל, מכללת עמק הירדן ומכללת רופין.

בשנת 1998 פקטור היה בין מובילי ההפקה של אירוע "תנו צ'אנס לטראנס" שהתקיים בכיכר רבין, שהיווה נקודת ציון משמעותית בחשיפת סצנת הטראנס הישראלית לציבור. פקטור היה למעשה מראשוני המפיקים בסצנת הטראנס והפיק את הפסטיבלים הראשונים מתחום זה בישראל וביניהם: Trible Dance Revolution, Sun Splash Festival, Revolution, \_424 Festival, Heiniken Sundance ועוד. כמו כן, הפיק פקטור במצדה מופע מול 10,000 איש של אחד מחלוצי המוזיקה האלקטרונית, המלחין הצרפתי ז'אן מישל ז'אר.

בשנת 1997 החל ללמד היסטוריה ושימש כמחנך כיתה בבית הספר התיכון לאומנויות "אלון" ברמת השרון ולאחר שנתיים עבר לתפקיד זהה בבית הספר לאומנויות תלמה ילין ולאחר מכן בבית הספר הדמוקרטי בחדרה. במקביל, החל משנת 2004, החל להפיק את פסטיבל התמר, אותו המשיך להפיק עד שנת 2019. בשנת 2008, החל להפיק את פסטיבל הג'אז אילת ושימש כמפיק ראשי של הפסטיבל עד שנת 2018.

בשנת 2019, נבחרה חברת "קשר פקטור" להוביל את קמפיין החשיפה של מפלגת "חוסן" בראשותו של בני גנץ. במהלך 4 מערכות בחירות, ליווה פקטור את בני גנץ בארגון ובהפקה של כלל אירועי המפלגה.

במהלך שנת 2020 כתב וערך את ספר הביכורים שלו אשר יצא לאור בחודש יולי 2021. "דרוש מפיק", בהוצאה עצמית. הספר הוא רומן סמי-אוטוביוגרפי המגולל את סיפורו של מפיק נהנתן בו ניצתת יום אחד תחושת שליחות. הוא יוצא למסע, עם צוות רחב של אנשי הפקה, במטרה לחולל שינוי בחברה הישראלית.

במהלך משבר הקורונה, הקים פקטור את כפר הגלמפינג DISCO VALLEY על גדות הירדן ההררי. במקום נערכו אירועי מוזיקה רבים והמתחם הותאם להגבלות הקורונה.

ב-2021 התארח בסדרה "להיות עם חופשי".

בימים הראשונים שלאחר מתקפת חמאס ב-7 באוקטובר, סייע פקטור למנהלי הפקת הנובה, בסיוע מפיקים רבים נוספים בסצנת הטראנס לאתר ולרכז את שורדי המסיבה ולייעד עבורם טיפול נפשי. במסגרת פעילות זו, מלווה פקטור את מפגשי השורדים במתחם "כוכב הים" בקיסריה והוביל את פרויקט ההנצחה ב"אקספו תל אביב".

חיים אישיים
-----------

במהלך 22 שנה התגוררו פקטור ומשפחתו במושב מכמורת, בעמק חפר. בשנת 2022 פקטור עבר להתגורר בשכונת פלורנטין בתל אביב. נשוי לדניאל לב פקטור ואב לשניים.

הערות שוליים
------------

1. ↑  *TRANCE NATION TWO @ TAV 18 | טראנס ניישין חלק שני: פאנל בגובהה העניים עם שלושה מטובי המחוללים שמגשימים כוונה במוסיקה ושמניעים את תרבות הטראנס כל לילה (וכל בוקר!) ואחראיים אישית על... | By Tel Aviv Volume ///// תל אביב ווליוםFacebook* (במלאית), נבדק ב-2024-04-02
2. 1 2  יפתח כרמלי, ‏אילן פקטור, מאבות הטראנס בישראל, מסתכל על "נובה" עם דמעות ותקווה: "אנחנו נקום חזקים יותר", באתר ‏מאקו‏, 19 באוקטובר 2023
3. ↑  אתר למנויים בלבד ניצן פינקו, קלישאות על סמים ודמויות קיצוניות? מסיבות טראנס הן בכלל מרחב טיפולי, באתר הארץ, 28 באוגוסט 2021
4. ↑  טלי חרותי-סובר, ‏צריך עצבים חזקים ושיווק טיפ-טופ, באתר גלובס, 2 באפריל 2006
5. ↑  המאבק על חיי יוני, באתר מועצה אזורית חוף הכרמל
6. ↑  שיר גולן, יש רופא במטוס?, באתר חיל האוויר
7. ↑  שיר גולן, עתיד הרפואה האווירית הוצג בכנס רחב-היקף, באתר חיל האוויר, ‏17 באוקטובר 2013
8. ↑  ברברה פקטור (ויינר), מדרום אפריקה לישראל – מבצע אנטבה, באתר הקשר הרב דורי - המשרד לשוויון חברתי, ‏21 בפברואר 2015
9. ↑  ברכת מפיק הפסטיבל, באתר www.accofestival.co.il
10. ↑  קבוצות הריצה איילות ו-MY WAY ישתתפו במרוץ עין גדי 2013, באתר www.realtiming.co.il
11. ↑  חרותי-סובר, טלי (2006-04-02). "צריך עצבים חזקים ושיווק טיפ-טופ". *Globes*. נבדק ב-2024-04-14.
12. ↑  מערכת אכול ושאטו, "פסטיבל עגבניה" ראשון בישראל יוצא לדרך בחבל שלום שבנגב הצפוני, באתר אכול ושאטו, ‏2005-10-09
13. ↑  אלי ואן רוק, רדיו בלה בלה, רדיו גשם גשם... - אלי ואן רוק, באתר הבלוג של יובל אראל, ‏2019-10-15
14. ↑  *פרק 7 - ספיישל תנו צ'אנס לטראנס - 1998 | הטראנסווים פרק 7 - עצרת תנו צ'אנס לטראנס מ-1998....זוכרים? הנה היא כמו שלא ראיתם מעולם! שעתיים וחצי עם כל הקסם וההופעות שהיו שם. עשרות אלפי ישראלים... | By הטראנסוויםFacebook*, נבדק ב-2024-04-02
15. ↑  תהל בלומנפלד, המורה לטראנס, באתר ynet, 27 באפריל 2005
16. ↑  עמי פרידמן, מהאייפל למצדה: ז'אן מישל ז'אר יופיע בישראל, באתר ynet, 16 בינואר 2017
17. ↑  ז'אן מישל ז'אר במצדה, באתר Flickr
18. ↑  סמדר שילוני, הסדרה "להיות עם חופשי": לא רק לחובבי טראנס, אלא לכל מי שהחופש חשוב לו, באתר ynet, 29 באוגוסט 2021